Ingkar PKP: Jumlah dikompaun meningkat
SHEILA ZAIDI  KUCHING : Peningkatan jumlah orang yang dikompaun kerana ingkar Perintah
Kawalan Pergerakan (PKP) di Sarawak adalah ekoran daripada tindakan lebih tegas
yang dilaksanakan oleh pihak polis ketika ini.  Timbalan Pesuruhjaya Polis Sarawak Datuk Dev Kumar berkata, pada peringkat
awal PKP sebelum ini, polis hanya mengambil pendekatan memberi nasihat atau
amaran sahaja.  “Sekarang sudah hampir sebulan PKP dikuatkuasakan dan rasanya sudah
cukup untuk kami memberi nasihat atau amaran.  “Oleh demikian, polis akan bertindak lebih tegas dalam mengeluarkan
kompaun atau menangkap orang-orang yang tidak bekerjasama serta menghalang
tugas kami,” katanya kepada pemberita dalam satu kenyataan semalam. Menurut Dev, bagi tempoh 24 jam bermula dari jam 8.00 pagi Sabtu sehingga 8.00
pagi semalam, jumlah yang dikompaun kerana ingkar PKP meningkat kepada 95
berbanding 89 orang bagi tempoh masa yang sama pada 10 hingga 11 April, 73
orang (9 hingga 10 April) dan tujuh orang (8 hingga 9 April).  Katanya, daripada 95 orang yang dikompaun itu, Kuching merekodkan jumlah
paling ramai iaitu 25 orang diikuti Sarikei (21), Kota Samarahan (14), Betong
(7), masing-masing empat di Miri, Bau, Simunjan dan Saratok, Bintulu (3),
masing-masing dua di Padawan, Kapit, dan Matu Daro, sementara seorang di Sibu,
Marudi dan Lubok Antu.  Jelasnya, ini telah menjadikan jumlah keseluruhan orang yang dikompaun di
Sarawak sejak 18 Mac 2020 adalah seramai 264 orang.  Sementara itu, bagi jumlah tangkapan individu yang ingkar PKP pula, beliau
memberitahu, untuk tempoh 24 jam dari 8.00 pagi Sabtu sehingga 8.00 pagi hari
semalam, seramai 17 orang telah ditangkap.  Katanya, tangkapan itu dibuat di Miri dengan jumlah seramai sembilan orang,
masing-masing dua di Kuching, Sibu, dan Padawan, sementara seorang di Dalat dan
Tatau menjadikan jumlah tangkapan keseluruhan di Sarawak adalah seramai 573
orang.  Bagaimanapun, ujarnya, Sarawak berada dalam keadaan yang terkawal dengan
kadar pematuhan PKP sebanyak 97.1 peratus.  
See author's posts
